En mandagsbytur endte noget træls for tre værtshusgæster i Frederikshavn. De blev ofre for gadevold, da en gerningsmand slog dem dels med knytnæver og dels med en flaske, ligesom den ene af ofrene blev sparket af gerningsmanden. Det skete klokken 02.14 i Danmarksgade, hvor de fire personer tilsyneladende var kommet i et skænderi, og det førte altså til, at den ene person overfaldt de tre andre - to mænd og en kvinde. To af de forurettede fik flænger i ansigtet, og alle tre ofre blev kørt på skadestuen, hvor de blev behandlet for deres skader. Nordjyllands Politi efterlyser gerningsmanden, der beskrives som 185-190 centimeter høj og spinkel til normal af bygning. Han har lyst hår og var iført hvid skjorte, hvide shorts, havde en blå sweater slynget om skuldrene, og havde sorte sko på. Han talte med sjællandsk dialekt. Hvis du har set gerningsmanden, vil Nordjyllands Politi gerne kontaktes på telefon 1-1-4.

Referat:
Natten til tirsdag blev tre personer slået ned i Frederikshavns natteliv.